Document ID: 32006D0444

SKLEP SVETA
z dne 13. marca 2006
o pristopu skupnosti k Pravilniku št. 55 Gospodarske komisije Združenih narodov za Evropo o določbah o odobritvi mehanskih elementov za spenjanje med seboj povezanih cestnih vozil
(Besedilo velja za EGP)
(2006/444/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti,
ob upoštevanju Sklepa Sveta 97/836/ES z dne 27. novembra 1997 v pričakovanju pristopa Evropske skupnosti k Sporazumu Gospodarske komisije Združenih narodov za Evropo o sprejemu enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih in na pogoje za vzajemno priznavanje homologacij, dodeljenih na podlagi teh predpisov („Revidiran sporazum iz leta 1958“) (1) in zlasti člena 3(3) in druge alinee člena 4(2) Sklepa,
ob upoštevanju predloga Komisije,
ob upoštevanju privolitve Evropskega parlamenta (2),
ob upoštevanju naslednjega:
(1)
Standardne zahteve Pravilnika št. 55 (3) o določbah o odobritvi mehanskih elementov za spenjanje med seboj povezanih cestnih vozil so namenjene odpravljanju tehničnih ovir v trgovini z motornimi vozili med pogodbenicami in zagotovitvi visoke ravni varnosti in zaščite v delovanju vozil.
(2)
Pravilnik št. 55 ni bil vključen v Prilogo II Sklepa 97/836/ES zaradi neskladja s tehničnimi zahtevami in specifikacijami Skupnosti v času pristopa k Revidiranemu sporazumu iz leta 1958.
(3)
Z vidika kasnejših sprememb mora biti Pravilnik št. 55 vključen v sistem Skupnosti za homologacijo motornih vozil -
SKLENIL:
Člen 1
1. Skupnost uporablja Pravilnik št. 55 Gospodarske komisije Združenih narodov za Evropo o določbah o odobritvi mehanskih elementov za spenjanje med seboj povezanih cestnih vozil.
2. Besedilo Pravilnika se priloži k temu sklepu.
Člen 2
Pravilnik št. 55 se vključi v sistem Skupnosti za homologacijo vozil.
Člen 3
Komisija o tem sklepu uradno obvesti generalnega sekretarja Združenih narodov.
V Bruslju, 13. marca 2006

Labels: 5
7
13
8
15